钦定古今图书集成/明伦汇编/闺媛典/第317卷 > 皇清五十 > 吴氏女
## 钦定古今图书集成/明伦汇编/闺媛典/第317卷 > 皇清五十 > 吴氏女

按《如皋县志》：吴氏女，父其达早亡，遗女弟妹三人，与母丁氏相依为命。家素贫，母女共刺绣供朝夕。诸生丛有杞闻女贤，为前辈冒愈昌孙稼请婚，母念稼为文人后，许焉。未数月，而稼以中酒死。当稼未死之前月，女夜梦一人告曰：“我，汝夫也。今相别，当会地下。” 女怀疑不怿，越月而讣，闻女号痛，截发告母易服奔丧。及葬，临窆，以发投圹矢同穴。寻受佛戒终身。